A4-0159/99

Päätöslauselma komission määräaikaiskertomuksesta Kyproksen edistymisestä Euroopan unioniin liittymisen valmisteluissa (KOM(98)0710 - C4-0108/99)

Euroopan parlamentti, joka

- ottaa huomioon Kyproksen Euroopan unionille 4. heinäkuuta 1990 jättämän jäsenyyshakemuksen,

- ottaa huomioon komission 30. kesäkuuta 1993 antaman lausunnon tästä jäsenyyshakemuksesta (KOM(93)0313 - C4-0583/97),

- ottaa huomioon komission 17. joulukuuta 1998 antaman määräaikaiskertomuksen Kyproksen edistymisestä Euroopan unioniin liittymisen valmisteluissa (KOM(98)0710 - C4-0108/99),

- ottaa huomioon komission 17. joulukuuta 1998 antaman yhteenvedon määräaikaiskertomuksista: Euroopan unionin jäsenyyttä hakeneiden maiden edistyminen liittymisvalmisteluissa (KOM(98)0712 - C4-0107/99),

- ottaa huomioon aikaisemmat päätöslauselmansa, erityisesti 12. heinäkuuta 1995 antamansa päätöslauselman Kyproksen Euroopan unionin jäsenyyttä koskevasta hakemuksesta ((EYVL C 249, 25.9.1995, s. 74.)) sekä 4. joulukuuta 1997 antamansa päätöslauselman komission Agenda 2000 -tiedonannosta: Kohti vahvempaa ja laajempaa unionia ((EYVL C 388, 22.12.1997, s. 17.)),

- ottaa huomioon Eurooppa-neuvoston 12. ja 13. joulukuuta 1997 tekemän päätöksen, jonka mukaan liittymisneuvottelut Kyproksen hallituksen kanssa aloitetaan 30. maaliskuuta 1998 ja tehostetut liittymisneuvottelut 10. marraskuuta 1998,

- ottaa huomioon ulko- ja turvallisuusasiain sekä puolustuspolitiikan valiokunnan mietinnön ja maataloutta ja maaseudun kehittämistä käsittelevän valiokunnan, taloudellisten ulkosuhteiden valiokunnan sekä kulttuuri-, nuoriso- ja koulutusasioita sekä tiedotusvälineitä käsittelevän valiokunnan lausunnot (A4-0159/99),

A. ottaa huomioon, että Euroopan unionin politiikka on johdonmukaisesti perustunut yhden ja vain yhden hallituksen tunnustamiseen YK:n päätöslauselmien mukaisesti sekä haluun antaa koko Kyproksen väestölle mahdollisuus nauttia EU-suhteiden tuomista eduista,

B. ottaa huomioon, että käynnissä olevissa neuvotteluissa saavutettu edistyminen on vahvistanut sen, että Kypros on taloudellisesti valmis liittymään EU:hun, ja että sillä ei tule olemaan merkittäviä ongelmia yhteisön säännöstön täytäntöönpanossa vaaditun aikataulun mukaisesti,

C. ottaa huomioon, että komission määräaikaiskertomuksessa Kyproksen edistymisestä Euroopan unioniin liittymisen valmisteluissa on voitu käsitellä vain saaren eteläosaa, koska pohjoisesta ei ole saatavilla luotettavia tietoja sen vuoksi, että pohjoisosan johto ei halua olla yhteistyössä komission kanssa,

D. ottaa huomioon, että komissio toteaa määräaikaiskertomuksessa Kyproksen edistymisestä Euroopan unioniin liittymisen valmisteluissa, että «Kyproksen pohjoisosan integroiminen, varsinkin jos se tapahtuu Kyproksen Euroopan unioniin liittymisen yhteydessä, ei aiheuta suurempia taloudellisia vaikeuksia, koska pohjoisosa on suhteellisen pieni ja sillä on kasvumahdollisuuksia etenkin maatalouden ja matkailun alalla»,

E. ottaa huomioon, että YK:n tilastojen mukaan Kyproksen pohjoisosassa asuu 89 000 kyproksenturkkilaista, 110 000 Turkista tullutta siirtolaista ja 35 000 turkkilaista sotilasta, mikä merkitsee sitä, että Turkista tulleet asukkaat muodostavat Kyproksen pohjoisosan asukkaiden enemmistön,

F. katsoo, että liittymisneuvottelujen kitkaton jatkaminen edistää Kyproksen ongelman ratkaisemista; vaatii kuitenkin, että liittymisneuvottelut on pidettävä erillään Kyproksen ongelman ratkaisuponnistuksista,

G. ottaa huomioon, että Euroopan ihmisoikeustuomioistuin on 28. heinäkuuta 1998 päivätyllä tuomiolla määrännyt Turkin maksamaan korvauksia kyproksenkreikkalaiselle pakolaiselle, jota Turkki estää pääsemästä saaren pohjoisosassa sijaitseville tiluksilleen,

H. ottaa huomioon, että Kyproksen ongelman ratkaisua koskevat neuvottelut ovat käytännössä seisahduksissa, koska kyproksenturkkilaisen yhteisön johtaja Raoul Denktash ei ole halukas aloittamaan neuvotteluja uudelleen ennen tiettyjen ennakkoehtojen hyväksymistä,

I. katsoo, että kyproksenturkkilaisen yhteisön johtajan Raoul Denktashin «ehdotus Kyproksen ongelman lopulliseksi ratkaisuksi» on itse asiassa YK:n päätöslauselmien vastainen yritys luoda kahden itsenäisen kokonaisuuden muodostama liittovaltiorakenne,

J. pitää myönteisinä YK:n turvallisuusneuvoston 22. joulukuuta 1998 antamia päätöslauselmia 1217 ja 1218 (1998), joilla YK jatkoi UNIFICYPin mandaattia 30. kesäkuuta 1999 saakka ja joilla pyritään asteittain rajoittamaan ja sen jälkeen vähentämään huomattavasti kaikkien joukkojen ja aseistuksen määrää Kyproksella,

K. pitää myönteisenä presidentti Cleridesin päätöstä peruuttaa SAM S-300 -ohjusten käyttöönotto Kyproksella,

L. katsoo, että jäsenyysneuvottelut ovat edistyneet ongelmitta ottaen huomioon, että 29 neuvottelukohdasta on käsitelty täydellisesti 7 ilman suurempia ongelmia, ja että 8 muuta kohtaa koskevat neuvottelut alkavat lähiaikoina,

M. ottaa huomioon, että neljännen rahoituspöytäkirjan voimassaolon päättyminen vuoden 1999 lopussa jättää Kyproksen ilman rahoitustukivälinettä, joka edistää mukautumista yhteisön säännöstön käyttöön ottamista ja valmistautumista EU:n jäsenyyteen;

Liittymisneuvottelut

1. Pitää myönteisenä edistymistä neuvotteluissa, jotka koskevat Kyproksen liittymistä Euroopan unioniin;

2. Pitää myönteisenä yhteisön säännöstöön käyttöön ottamisessa mukautumisessa saavutettua huomattavaa edistymistä ja rohkaisee Kyprosta vahvistamaan sen hallintokoneistoa tietyillä aloilla, kuten sisämarkkinoiden, meriliikenteen, televiestinnän, ympäristön sekä oikeus- ja sisäasiain aloilla;

3. Pitää valitettavina edessä olevia ongelmia, jotka koskevat yhteisön säännöstön täytäntöönpanoa koko Kyproksen alueella, koska osa saaresta on edelleen miehitetty ja koska kyproksenturkkilaisten johto kieltäytyy osallistumasta neuvotteluihin;

4. Kehottaa komissiota ehdottamaan rahoitusmekanismia, joka korvaa rahoituspöytäkirjan, ja kehottaa neuvostoa hyväksymään mainitun mekanismin ennen kuin rahoituspöytäkirjan voimassaolo päättyy vuoden 1999 lopussa; pyytää komissiota suuntaamaan uudelleen neljännestä rahoituspöytäkirjasta jäljelle jääneet 17 miljoonaa euroa liittymistä edeltävään strategiaan;

5. Pitää valitettavina joidenkin EU:n jäsenvaltioiden 9. marraskuuta 1998 antamia lausuntoja, joiden mukaan ne vastustavat Kyproksen EU-jäsenyyttä, jollei Kyproksen jakoa lopeteta, koska tämä heikentää EU:n yhteistä ulkopolitiikkaa ja liittymisprosessin mahdollista katalyyttivaikutusta Kyproksen ongelman ratkaisemisen suhteen;

6. On tyytyväinen siitä, että Kyproksen hallitus on poistanut kuolemanrangaistuksen, ja kehottaa Kyprosta pikaisesti ratifioimaan Euroopan ihmisoikeusyleissopimuksen kuudennen lisäpöytäkirjan;

7. Pitää myönteisenä Kyproksen osallistumista tiettyihin yhteisön ohjelmiin ja virastojen työhön muiden hakijamaiden osalta noudatettavien suuntaviivojen mukaisesti;

Kyproksen kysymys

8. Pitää myönteisenä Kyproksen presidentin päätöstä peruuttaa SAM S-300 -ohjusten käyttöönotto ja kehottaa sekä Turkin hallitusta että kyproksenturkkilaista yhteisöä vastaamaan tähän päätökseen vastavuoroisilla luottamusta lisäävillä toimilla, kuten vetämällä ulkomaisia joukkoja pois Kyprokselta;

9. Kehottaa Turkkia vetämään joukkonsa pois saaren pohjoisosasta YK:n päätöslauselmien mukaisesti;

10. Pitää myönteisenä EU:n, YK:n ja USA:n yhteistä kielteistä vastausta Raoul Denktashin «ehdotukseen Kyproksen ongelman lopulliseksi ratkaisuksi», koska se on ristiriidassa useiden YK:n päätöslauselmien kanssa, joissa vaaditaan kahden yhteisön ja kahden vyöhykkeen liittovaltiota, jolla on yksi ja yhteinen suvereniteetti ja joka esiintyy yhtenäisenä kansainvälisessä yhteisössä, ja palkitsisi Turkin aggression ja Kyproksen osittaisen jaon;

11. Pitää myönteisinä YK:n pääsihteerin toimia, mutta ilmoittaa olevansa pettynyt siihen, että ratkaisun etsinnässä ei ole saavutettu mitään merkittävää edistystä, ja korostaa EU:n, YK:n ja USA:n yhtenäisten toimien merkitystä; kehottaa sen vuoksi komissiota ja neuvostoa kaksinkertaistamaan ponnistuksensa pysyvän ratkaisun löytämiseksi Kyproksen ongelmaan;

12. Kehottaa Kyproksen hallitusta noudattamaan lupaustaan sisällyttää kyproksenturkkilaisten edustajia Kyproksen valtuuskuntaan liittymisneuvotteluissa ja kehottaa komissiota ja neuvostoa pitämään jatkuvasti tätä mahdollisuutta ensisijaisena vaihtoehtona;

13. Kehottaa kyproksenturkkilaista osapuolta ryhtymään välittömästi suoriin neuvotteluihin YK:n pääsihteerin välityksellä ja YK:n päätöslauselmien perusteella Kyproksen ongelman ratkaisemiseksi;

14. Kehottaa jäsenvaltioita pidättymään lausunnoista, jotka koskevat neuvottelujen lopullista vaihetta, koska liittymisneuvottelut ja Kyproksen ongelman ratkaisua koskevat neuvottelut ovat erillisiä neuvotteluja;

15. Kehottaa komissiota ja neuvostoa painostamaan Turkkia ilmoittamalla selvästi, että EU:n ja Turkin suhteiden laatu riippuu myös siitä, miten Turkki suhtautuu Kyproksen ongelman ratkaisupyrkimyksiin;

16. Kehottaa Kreikan hallitusta vaikuttamaan EU:n ja Turkin suhteiden parantamiseen lakkaamalla vastustamasta taloudellista apua, jota EU antaa Turkille EU:n ja Turkin tulliliiton puitteissa;

17. Toistaa kantanaan, että laajentuminen edellyttää myös institutionaalisia muutoksia, kuten parlamentti, komissio ja useat jäsenvaltiot ovat jo aikaisemmin todenneet;

18. Kehottaa puhemiestään välittämään tämän päätöslauselman neuvostolle, komissiolle, jäsenvaltioiden hallituksille, YK:n pääsihteerille sekä Kyproksen tasavallan, Turkin tasavallan ja Yhdysvaltojen hallituksille sekä kyproksenturkkilaisen yhteisön johtajalle.